टाइम8बर’ देस्कनिफ्राय- आसामनि बिधान सभा बिसायख’थिया सफैथारबाय । बेखौ लानानै आसामनि जायगायारि राजखान्थि दोलो आरो हादरारि राजखान्थि दोलोफोरा सिं-सिं साखाफारा जानो जानजि खाफ्राबाय। बिसोरनि राजखान्थिया जाबाय जेरैखि जाया बि बिसायख’थिनि जोहै आसाम रायजोनि खुंथायखौ आवग्रिनानै लानायनि मिजिंग। मिथिनाय बादिब्ला बिसायख’थि आयगा होनाय बिथोनलायखौ मावफुंनो थाखाय साखा-फारानि सायाव हादरनि गाहाइ बिसायख’थि कमिसनारनि मोनसे गोजौ थाखोनि दोलोआ गुमुर लानो फैनाय लोगो-लोगो आसामनि बिसायख’थिनि साना थाबैनो फोसाव जागोन बिनि इसारा मोननाय जादों। बिसायख’थि आयगनि मोनसे गोनां नायबिजिरनायनि थाखाय मार्स दाननि जोबथि सानाव बिसायख’थिखौ खुंनो हानाय बादि फेब्रुवारी दाननि गिबि हाफ्थायाव बिसायख’थिनि सानखौ फोसावनो हागौ ! फोरमायथावदि बिसायख’थिनि सानखौ फोसावनायनि आगोलनो बिसायख’थि आयगा गोबां नेमखान्थिफोरखौ सिगांग्रो फोसावखाबाय। आयगनि बिथोन बादियै रायजोफोरनि बिसायख’थि बिफाना बिसायख’थिनि साखा-फारा माबादि खालामदों बिनि सायाव मिथिनो आयगा दैथाय हरदोंमोन मोनसे दोलो। बिनि उनाव बि दोलोया आसामनि गोजौ थाखोनि मावख’गिरिफोर आरो राजखान्थि दोलोफोरजों सावरायनानै गिदिंलांफिननायनि उनाव थाबैनो आसामाव बिधान सभा बिसायख’थिनि साना फोसाव जासिगोन बादि सानखांदों । बेखौ नायनानै बिसायख’थिखौ थाब खुंगोन बादि हमदांनो हानानै बिसायख’थिनि सानखौ फोसावनायनि सिगां रायजो सोरखारा आद्रा थानाय खामानिफोरखौ मावफुंनो नारा-नाथा जानाय बादि नुदों। बेनिफिसारिनि मोननांगौ बिथांखिफोरखौ मावफुंनायनि खामानिफोरखौबो गोख्रै मावनाय नुदों। आरो बावैसो सान सिगां बिधान सभा बिसायख’थिनि थाखाय रायजोनि बिसायख’थि बिफाना जोबथा भटार फारिलाय फोसावखाबाय । बेखौ नायोब्ला आसामनि बिधान सभानि बिसायख’थिआ फैगौ मार्स दानाव जागोन खौ मिजिंग थिनो हायो।